पूंछ नदी

पूंछ नदी (ज्याला पंच नदी, पंच तोही, पुलस्त असेही म्हणतात)ही झेलम नदीची एक उपनदी आहे जी भारतातील जम्मू आणि काश्मीर आणि पाकिस्तानमधील आझाद काश्मीरमधून वाहते.

भाषाशास्त्रज्ञ जॉर्ज बुहलर यांच्या मते, "तोही" या शब्दाचे प्राचीन रूप "तौशी" आहे ज्याचा उल्लेख राजतरंगीणी आणि नीलमत पुराणात आढळतो. नंतरच्या लिखाणात, आपगा (सियालकोटचा नाला), तौशी आणि चंद्रभागा ही नावे एकत्रितपणे दिसतात. कदाचित, हा शब्द संस्कृत तुषार, (थंड, म्हणजेच बर्फ) सोबत संबंधित असावा.

ही नदी पीर पंजाल पर्वतरांगांच्या दक्षिणेकडील पायथ्याशी, नील-कंठ गली आणि जामियान गली या भागात उगम पावते. या भागात त्याला सिरण किंवा सुरण म्हणतात. ती दक्षिणेकडे आणि नंतर पश्चिमेकडे वाहते आणि पूंछ शहरात पोहोचते. त्यानंतर ती नैऋत्येकडे वळते आणि शेवटी चोमुखजवळील मंगला धरणाच्या जलाशयामध्ये वाहते. या नदीच्या काठावर पूंच, सेहरा, तट्टा पानी, कोटली आणि मीरपूर ही शहरे वसलेली आहेत.

 संदर्भ 

वर्ग:पाकिस्तानमधील नद्या
वर्ग:जम्मू आणि काश्मीरमधील नद्या